Molefe moet R11 miljoen binne 10 dae terugbetaalBrian Molefe Foto: ANA Brian Molefe, die voormalige uitvoerende hoof van Eskom, het tien dae kans om die R11 miljoen terug te betaal wat hy reeds uit ŉ onregmatige pensioenuitbetaling ontvang het. Só het die hooggeregshof in Pretoria Donderdag beveel. Die hof het beslis Molefe is nie geregtig op enige pensioenvoordele van die kragvoorsiener nie en moet daarom die geld terugbetaal wat hy reeds ontvang het van die R30 miljoen pensioenuitbetaling wat aan hom toegeken is. “Ons het tot die gevolgtrekking gekom dat die heraanstelling van mnr. Molefe as die groep uitvoerende hoof by Eskom in stryd is met die wet, dus ongeldig is en gevolglik ter syde gestel moet word,” het regter Elias Matojane uit die uitspraak van ŉ volbank hooggeregshofregters voorgelees. “Ons het ook bevind mnr. Molefe was nooit geregtig om enige pensioenvoordeel van die Eskom-pensioenfonds te ontvang nie en enige betaling wat as deel van hierdie voordele gemaak is, was onwettig.” Die DA en die vakbond Solidariteit het die hof genader vir ŉ beslissing dat Molefe se pensioenuitbetaling van R30,1 miljoen onwettig is en tersyde gestel moet word. Die DA en Solidariteit het aangevoer aangesien Molefe slegs ŉ vaste vyfjaarkontrak met Eskom aangegaan het, is daar geen manier waarop hy geregtig kan wees op ŉ uitbetaling uit Eskom se pensioenfonds nie. Molefe is onder ŉ donker wolk by Eskom weg nadat hy in Thuli Madonsela, die voormalige openbare beskermer, se verdoemende staatskapingverslag geïmpliseer is. Die DA se James Selfe het die hofuitspraak verwelkom en gesê dit is ŉ oorwinning vir die Suid-Afrikaanse publiek. “Hierdie uitspraak is nie die einde van Molefe se moeilikheid nie. Die DA het in die verlede strafregtelike aanklagte teen Molefe aanhangig gemaak en dit is nou tyd dat die Nasionale Vervolgingsgesag (NVG) optree en hom vervolg,” het hy gesê. Hy het gesê die DA sal seker maak dat Molefe wel die geld binne die tien dae spertyd terugbetaal. Die ANC se studiegroep oor openbare ondernemings het ook die hofuitspraak verwelkom en gesê die ANC is reg bewys deur hierdie hofuitspraak omdat die party nog altyd van mening was dat die besluit om Molefe weer by Eskom aan te stel roekeloos was en nie in die beste belang van die kragvoorsiener nie. “Ons mening was nog altyd dat mnr. Molefe by Eskom bedank het, hoewel hy later andersins beweer het. Ons het daarom gesê mnr. Molefe kwalifiseer nie vir ŉ pensioenuitbetaling van Eskom nie, aangesien hy ŉ kontrakwerker was,” het Nonceba Mhlauli, woordvoerder van die studiegroep, in ŉ verklaring gesê. “Hierdie uitspraak beklemtoon net weer die noodsaak van ŉ parlementêre ondersoek na die stand van die bestuur by Eskom. Dit is baie duidelik dat daar ŉ erosie van goeie bestuur by ons kragvoorsiener is.”